שירה ז' כרמל

ביוגרפיה

כרמל נולדה ברחובות לנאוה לנצט ויואל כרמל. היא גדלה ברמת אילן, בירושלים ובתל אביב, ועסקה מגיל צעיר באמנויות - מחול, תיאטרון ומוזיקה. כרמל סיימה את לימודי התיכון במגמת התיאטרון בבית הספר עירוני א' בתל אביב, ובעלת תואר ראשון בזמרה רב תחומית מהאקדמיה למוסיקה ולמחול בירושלים.

לצד עיסוקה במוזיקה התפרנסה כרמל במשך מעל לעשור כמורת אולפן לעברית כשפה זרה, ושימשה גם כמורה ליוגה. כיום היא חיה בתל אביב עם בעלה אלון דיאמנט כרמל. הזוג התחתן בטקס עם רב קונסרבטיבי (במתכוון לא אורתודוקסי), וגם ערך טקס חתונה אלטרנטיבי שנקרא "החתונגב" בפסטיבל האינדינגב בשנת 2013.

2002-2005

בין השנים 2002–2005 למדה כרמל באוניברסיטה לאמנות שימושית בווינה  במחלקת האמנות הדיגיטלית, אך עסקה בעיקר בצילום (אנלוגי). במהלך שנת 2004 הציגה תערוכת יחיד בגלריה Art und Weise בווינה. עם חזרתה לישראל, הפסיקה לצלם באופן מקצועי והחלה להעמיק בתחום המוזיקה.
בשנים אלה החלה כרמל להופיע כחלק מפרויקטים מוזיקליים שונים במועדוני מוזיקה והופעות בווינה ובשנת 2003 הוציאה את אלבום הבכורה שלה – אלבום לו-פיי בשם osF (נהגה גם -״אוסף״) עם 14 שירים באנגלית ועברית, שכתבה, הלחינה וביצעה, כמו גם הקליטה והפיקה וכל זאת באולפן ההקלטות הזעיר באוניברסיטה. שירים שונים מהאלבום יצאו אחר כך במגזין של קבוצת האמנות SONANCE.

2006-2010

ב-2006 למדה כרמל כשנה בבית הספר למוזיקה רימון ובמקביל החלה ללמוד פיוטים במיזם החברתי להנחלה מחודשת של הפיוט בחברה הישראלית קהילות שרות, שם למדה במשך 5 שנים (בתחילה בקהילת הוד השרון ולאחר מכן כשחזרה לגור בירושלים - בקהילת ירושלים).
. ב-2009 הופיעה כרמל בפסטיבל הפיוט הראשון (הרשמי) בבית אבי חי עם פיוטים ממסורות שונות בעיבודי ג'אז ובלוז. כעשור לאחר מכן חזרה אל עולם הפיוט במופע מיוחד בשם ״אינדי פיוט״ (ראו 2014-היום).
בינואר 2008 החלה כרמל להופיע עם שיריה עם להקה משלה. להקת הליווי שלה לבשה ופשטה צורה עד להתהוותה של להקה קבועה שכונתה לזמן מה ״כוכבי הי-ם״ וכללה את אריאל גיבנט, תבור בן דור, לירון מיוחס ויחיעם גץ / גיא ביבי. יחד הופיעו על במות שונות בעיקר בירושלים ותל אביב וגם בבמה האקוסטית באינדינגב 2008.
ב-2009 החלה כרמל לעבוד על אלבום אולפן בהפקה עצמאית יחד עם מארקי פאנק. את העבודה על האלבום תיעדה בבלוג ״שירה בציבור״. האלבום נגנז לקראת שלבי הסיום שלו בשנת 2010,
ולאחר חילופי גברי נוספים בלהקה קמה ״רביעיית שירה ז' כרמל״.

רביעיית שירה ז' כרמל

רביעיית שירה ז' כרמל (אריאל גיבנט – בס, מיכאל גלוקסמן – גיטרה, מרקו מילבסקי – תופים) התקבלו לפרויקט הלהקות של הצוללת הצהובה תחת הנחייתו של אצ'ה בר. בתום שנת החממה הקליט ההרכב EP דמו והמשיך להופיע רבות בירושלים ובתל אביב. ההרכב הופיע בפסטיבל האינדינגב ב-2011, בפסטיבל האמנות מנופים ואף בפסטיבל הקולנוע ירושלים.
אלבום הבכורה של ההרכב יצא לבסוף ב-2013 (הוצאה עצמית) ונקרא ״קהלת צדק״. האלבום נועד להיות חצי מאלבום כפול, בעברית ובאנגלית. החצי השני (באנגלית) מעולם לא יצא.
שירים מהאלבום מופיעים בפסקול הסרט האופה מברלין שיצא ב-2017.
בין השנים 2009–2010 הפיקה וניהלה כרמל אמנותית במועדון ״הקצה״ הירושלמי סדרת הופעות בשם ״שירה מארחת״. בערבים החודשיים הנ״ל התארחו כל פעם 3–4 זמרות/ים יוצרות/ים, ששרו משיריהם בליווי כלי אחד בלבד.
בין המוזיקאיות/ים שהתארחו: ירונה כספי, גון בן ארי, רונית רולנד, מוטי ביקובסקי, מיכל לוטן, יוני ליבנה, שני פלג ועוד.
את הפוסטרים לסדרת ההופעות, המאופיינים בסגנון קולאז'י וינטג'י, יצרה ועיצבה כרמל בעצמה, שנוהגת להכין בעצמה גם את עטיפות הדיסקים שלה.

2010-2014

ב-2010, לאחר שהכירו במסגרת סדרת ההופעות ״שירה מארחת״, חברו יובל בן עמי וכרמל יחד והנחו בגלי צה"ל את התוכנית השבועית ״ציפורי לילה עפות רחוק״ במשך שנתיים וחצי, עד שידור תוכניתם ה-100 ב-2012.
עוד ב-2010, השתתפה כרמל במופע מחווה לטום ווייטס בהפקת בלוג המוזיקה ״עונג שבת״. אחרי תהליכים ביורוקרטים ממושכים יצאו שירי המופע לאור באלבום ״שירים משומשים״ בעזרת קמפיין מימון המונים מוצלח, בשנת 2013.
באותה שנה הפיקה כרמל ערב ״שיטוט ברים״ עם הופעות של כמה ממשתתפי המחווה (ביניהם זאב טנא, קוסטה קפלן ועוד) בברים שונים בתל אביב.
עוד ב-2013 אצרה כרמל והנחתה ערב מחווה לביונסה במסגרת פסטיבל ״שאון חורף״ בירושלים, ובתחילת 2014 ערב מיוחד בהשתתפות מוזיקאים ושחקנים לזכרו של יוסי בנאי בצוללת הצהובה כחלק מפסטיבל חמשושלים.
ב-2012 השתתפה כרמל בעבודת הווידאו ״פאקטאריז און פעלדער״ של האמן מייקל בלום בתערוכה ״לאן?״ במרכז לאמנות דיגיטלית בחולון. לכבוד פתיחת התערוכה, יצרה כרמל יחד עם בן זוגה (כיום בעלה) אלון דיאמנט מופע מיוחד בשם ״בירו ובידז'אן״ ואף הקליטה את שירי המופע ב-EP הנושא את אותו שם. לדואו שלהם קראו בני הזוג “The Technicalities” או בכתיב עברי / יידי – ״הטעכניקאליטיז״.

The Technicalities / הטעכניקאליטיז

הרפרטואר של המופע וה-EP הראשונים של הטעכניקאליטיז (הדואו שירה ז׳ כרמל ואלון דיאמנט) כלל שירים ביידיש שהלחינה כרמל ועיבדו בני הזוג יחד, שנכתבו על- או בבירובידז'אן, כפי שתועדו בספרו של אליהו בנימיני ״מדינות ליהודים: אוגנדה, בירובידז'אן ועוד שלושים-וארבע תוכניות״ (בהוצאת ספריית הפועלים והקיבוץ המאוחד).
מאוחר יותר ב-2012 השתתף הדואו בפסטיבל International Jewish Music Festival באמסטרדם, וב-2013 הוציאו אלבום לייב עם שירים חדשים ביידיש שנכתבו על ידי משוררים בירובידז'אניים והולחנו יחד ע״י הזוג דיאמנט כרמל.
הצמד המשיך להופיע עם הרפרטואר היידי ברחבי הארץ, בעולם (באוסטריה והולנד) ואף הופיעו בפסטיבל האמנות העכשווית ״הערת שוליים״ האחרון (״הערה 12״) מבית היוצר של קבוצת סלה-מנקה בבית הנסן בירושלים.
ב-2013 השתתפו הטעכניקאליטיז בפרויקט אחר של כרמל -״תפסו מחסה״ - עם גרסה שאנסונית לשירם הנודע של זאב נחמה ותמיר קליסקי ״לקנות לך יהלום״ שתרגמה כרמל ל״אנגלית במבטא צרפתי״. הצמד ביצע את השיר גם בתוכנית ״ציפורי לילה עפות רחוק״ לדרום צרפת.
ב-2015 הקליטו הטעכניקאליטיז גרסת כיסוי לשיר Team של הזמרת הניו זילנדית לורד, כחלק פרויקט המחווה אליה שיזם יובל בן עמי.

תפסו מחסה “Take Cover”

ב-2011 השתתפה כרמל במחווה לזמרת איימי ויינהאוס לאחר פטירתה בטרם עת. כרמל תרגמה את שירה של ויינהאוס You Know I'm No Good לעברית (וקראה לו ״אמרתי שאני פרובלמטית״). לאחר המופע הקליטה אותו כרמל עם הגיטריסטית הילה וייס והעלתה אותו לערוץ היוטיוב שלה. כך נולד פרויקט ״תפסו מחסה״ שבו תרגמה כרמל שירי פופ משפה לשפה ומז'אנר אחד לשני כ״ניסוי בתרבות פופולרית, המניע שירים בזמן ובמרחב דרך צורה מוזיקלית ושפה״. כרמל הופיעה עם הפרויקט המלא בפסטיבל PERFORMANCE:02 של בית הספר לתיאטרון חזותי ב-2013.
במהלך שנים אלה (2010–2014) השלימה כרמל את לימודי התואר הראשון במחלקת הזמרה הרב-תחומית באקדמיה למוזיקה בירושלים. מורתה (וראשת המחלקה) הייתה ורד דקל.
באקדמיה פגשה את יפעת זיו וטליה אמזלג, שהפכו לימים ללהקת ״האחיות לוז״.

2014-היום

ב-2014 הקימה כרמל להקה נוספת בין כותלי האקדמיה בשם ״הבראסרי״, יחד עם חברתה ללימודים (ממחלקת היצירה הרב תחומית) אור סיני.

ב-2015 השתתפה כרמל בפסקול סדרת האנימה Kekkai Sensen
עם השיר ״העיר הזאת (it's magic)״ שהלחין המלחין היפני ויוצר פסקול הסדרה טאיסיי איוואסאקי. כרמל כתבה את המילים (בעברית) ללחן, ושרה את השיר.

ב-2017 הפיקה וניהלה אמנותית כרמל את המופע ״אינדי פיוט״ ואף הלחינה ושרה בו פיוטים לצד האמנים יהוא ירון, שלום גד, נעמי חשמונאי, טליה אליאב ושני פלג. המופע עלה בפסטיבל הפיוט התל אביבי ״זמן פיוט״ במרכז ברודט, ובפסטיבל הפיוט בבית אבי חי.

האחיות לוז

ההרכב נוסד בין כותלי האקדמיה למוזיקה וכלל את שירה ז' כרמל, יפעת זיו, טליה אמזלג והבסיסט אריאל גיבנט (ששימש כבסיסט גם ברביעיית שירה ז' כרמל). בהמשך נוספו הגיטסריסט דותן כהן, החצוצרן אלי פרמינגר ונגן קרש הכביסה יואב אלקיים. במשך השנים הצטרפו להרכב ספיר רוזנבלט ואז ענת מושקובסקי (במקום טליה אמזלג), יובל וילנר, מני וולט, חיים פסקוף ויונתן רוזן.
ב-2014 הקליטו האחיות לוז את EP הבכורה שלהן, והתחילו להופיע תכופות עם מופע הסווינג שלהן, ששולבו בו גם שירים מקוריים שכתבה כרמל.
ב-2016 הקליטו אלבום ״לייב״ בהופעה חיה במועדון הזאפה.
מאז היווסדן הופיעו ״האחיות לוז״ עם להקתן בכל רחבי הארץ כמו גם בארה״ב, קנדה, צרפת, קניה, יוון ועוד, וגם בפסטיבלים כגון פסטיבל הג'אז הבינלאומי אילת (2017), פסטיבל הג'אז בת״א (2015), האינדינגב (2014) ופסטיבל יערות מנשה (2015).
הן שיתפו פעולה (כשלישייה ווקאלית) עם מוזיקאים כגון שלומי שבן, יוני רכטר שלמה גרוניך, ואליוט, ושרו עם להקות ותזמורות, ביניהן מארש דונדורמה, התזמורת הפילהרמונית הישראלית, תזמורת המהפכה ועוד.
ב-2016 הלחינו וביצעו האחיות פסקול חי לפודסקאסט ״סיפור ישראלי״.
ב-18–2017 השתתפו האחיות בהצגה סיפור אהבה בשלושה פרקים בתיאטרון הלאומי הבימה, בבימויו של נתן דטנר וניהולו המוזיקלי של ליאור רונן.
ב-2018 גייסו בהצלחה בעזרת פרויקט מימון המונים את הכסף להוצאת אלבום האולפן הראשון שלהן (עתיד לצאת עד סוף 2018), שמופק יחד עם המוזיקאי שוזין (Shuzin) ויהיה גם האלבום הראשון עם חומרים מקוריים בלבד.

שירה ז' כרמל והבראסרי

תזמורת הבראסרי מנתה 6 נגני כלי נשיפה ומתופף (ללא כלים הרמוניים), וביצעה שירים של כרמל בעיבודה של אור סיני.
ההרכב הופיע ברחבי הארץ ובפסטיבלים כגון ״שאון חורף״ ו״בתים מבפנים״, אירח את רונה קינן בסדרת ההופעות "ג'אז בעברית" בבית אבי חי, ונבחר להופיע במוזיאון היהודי בברלין, הופעה שלוותה במסע הופעות קצר בגרמניה. ב-2016 הופיעה כרמל עם הבראסרי הופעה אחרונה, בפסטיבל האינדינגב.

האלבום One Source of Bad Information יצא רשמית בינואר 2016 וניגנו בו: עודד לוי - תופים, פטר לנגייל - טובה, ירון אוזנה - טרומבון, טל אברהם - חצוצרה, נועם שפירא - סקסופון תומר עמיקם - קלרינט ניתאי לוי - קלרינט בס).

שיר הנושא של האלבום (הנושא את שמו) נכתב ע״י המשורר רוברט בליי. עוד באלבום – שיר של המשורר אלמוג בהר וקאבר לטום ווייטס.
האלבום זכה בתואר "אלבום השבוע" ב-88 FM, ו-"אלבום השנה" (העברית) על ידי האוזן השלישית בת"א לשנת התשע״ו.

שירי משוררים

כפי שבא לידי ביטוי באלבום שלה עם הבראסרי, נוהגת כרמל להלחין שירי משוררות/ים והלחינה בין השאר משירי המשוררות זלדה, לאה גולדברג, חנוך לוין, מלכה חפץ טוזמאן ואנה מרגולין (ביידיש וגם בתרגום לעברית) כמו גם (ובעיקר) משוררות עכשוויות כגון תהל פרוש, אמיר מנשהוף, אלמוג בהר, עדי קיסר ועוד. באלבום The Birth of Hope של האחיות לוז מ-2018 הלחינה כרמל שיר בשם "You Again" של המשורר המצרי-אמריקאי יחיא לבבידי.
ב-2018 הלחינה כרמל והופיעה בפסטיבל השירה המתורגמת ״שירת העולם״ שנערך בבית הקונפדרציה עם שירים מתוך אסופת השירה הסינית ״לבי נבהל מהירח״ (בתרגום יובל אידו טל ויואב רפופורט, בעריכת דרור בורשטיין ובהוצאת הליקון-אפיק), והופיעה איתם גם בהשקת הספר בתל אביב. באותו חודש הופיעה גם בהשקת ספר התרגום הראשון שיצא בעברית לספר השירה היחיד של המשוררת אנה מרגולין (תרגמו מיידיש: אשר גל ואביבה טל, הוצאת קשב לשירה).

פעילות חברתית

בשנת 1996 השתתפה כרמל במשלחת ״זרעים של שלום״. בהמשך התנדבה כשנה וחצי כמדריכת אמנות לילדים במרכז יפואי שהשתייך לארגון העובדים ״מען״, ואף הופיעה בערבי התרמה למענו, באחד מהם עם שיר שהלחינה במיוחד בשביל האירוע יחד עם גיא אלחנן.
כמורה לעברית, התנדבה כרמל במספר מרכזים ואולפנים, הן כמורה והן כמכשירת מורים ומתנדבים.
כמוזיקאית משתתפת כרמל לעיתים באירועים פוליטיים-חברתיים, היא שרה בהפגנות המחאה החברתית ב-2011, הופיעה עם האחיות לוז בערבי התרמה לעמותת ״הופכות את היוצרות״ ו״בית רות״, וחלק משיריה עוסקים בפציפיזם, פמיניזם, ומסרים פוליטיים-חברתיים הומניים אחרים. לקראת בחירות 2015 יצרה כרמל סרטון ״רימיקס״ מוזיקלי בשביל קמפיין עמותת ״נבחרות״.
בשנת 2019 הקימה כרמל את מאגר המוזיקאיות המופיעות בישראל, כמחאה על חוסר הייצוג של מוזיקאיות נשים בפסטיבלי מוזיקה ואירועים.
לקראת סבב ב׳ של בחירות 2019 ניהלה אמנותית, הפיקה והוציאה כרמל את אוסף השירים הפוליטיים ״הכל פוליטי״ במטרה לעודד אנשים ״להשמיע קול, להאמין שאפשר עוד לשנות, ולקחת אחריות על עתידנו״. באוסף לקחו חלק 20 אמניות ואמנים שונים ביניהם: חוה אלברשטיין, זאב טנא, שאנן סטריט, אביב גדג', שלום גד, קוואמי ולהקתה של כרמל האחיות לוז בשיר ״פתח תקווה״ שיוצא נגד הכיבוש, שהוא שיר הנושא מאלבומן The Birth of Hope.